עירית תל אביב תפצה תושבים בבלי בסכום של 10 מיליון שקלים בגין ירידת ערך דירותיהם
כך קבעה שמאית מכריעה בעקבות תביעת פיצויים שהוגשה על ידי בעלי דירות ברחובות הזוהר ופעמוני.
קביעת השמאית המכריעה ניתנה במסגרת עררים שהגישו דיירי הרחובות לועדת הערר כנגד תכנית המתאר 1770/א, בדרום שכונת בבלי, במסגרתה נבנים 1150 דירות ב- 8 מגדלים בני 37 -44 קומות כל אחד , בניין משרדים וכן מרכז מסחרי.
בעלי חלק מהדירות שיוצגו על ידי עו"ד אלון סמואל, ונסמכו על חוות הדעת של השמאי גיל וינלס, טענו כי המגדלים גרמו לעליה משמעותית של שטחי הבניה בסביבה הקרובה, תוספת גבוהה של מספר כלי הרכב ומיקום כביש גישה לחניונים התת קרקעיים של המגדלים (פרויקט בבלי), כניסה לחניון התת קרקעי, פגיעה בפרטיות- בעיקר של דירות הגג.
הוגשו מספר תביעות שהתבססו על הערכות שמאיות. השמאית המכריעה אלה בר ניב, קבעה ירידת ערך בגין כל אלה.
לדברי השמאי גיל וינלס, מדובר בפסיקה תקדימית. גובה הפיצויים של בעלי הדירות נע בהתאם למיקומם במתחם. יש דירות הפונות לעורף ויש לחזית. גובה הפיצויים מושפע מנוף, תנועה רעש, הצללה, קרבה לחניון תת-קרקעי שינקז את נפח התנועה הגדול של המגדלים שהכניסה אליהם מרח' הזוהר.
הפיצוי הגבוה הוא בגין דירות הגג שנפגעת פרטיותם באופן קשה.
בין היתר קבעה השמאית המכריעה כי טענת העיריה להשבחת ערך הדירות לא הוכחה.